## Labora convoca ajudes per a millorar l’ocupabilitat de dones desocupades

*** Es pretén atendre més de 1.600 dones i aconseguir un objectiu d’inserció d’almenys el 20 % de les participants
* Les entitats locals i sense ànim de lucre que vullguen participar podran sol·licitar les ajudes fins al pròxim 21 d’octubre**

Labora, el Servici Valencià d’Ocupació i Formació, ha publicat en la seua pàgina web les subvencions per al desenrotllament d’itineraris personalitzats de capacitació i inserció laboral dirigits a les dones d’àrees rurals i urbanes a fi de millorar la seua ocupabilitat i la seua qualificació professional i promoure la seua inserció laboral.

Amb esta convocatòria, que supera els 4 milions d’euros, Labora pretén atendre més de 1.600 dones i aconseguir un objectiu d’inserció d’almenys el 20 % de les participants, un objectiu que s’orienta a ocupacions digitals o ocupacions verdes, que són aquells treballs en agricultura, activitats de fabricació, investigació i desenrotllament, administració i servici que contribuïxen substancialment a preservar o restaurar la qualitat mediambiental.

Estes ajudes les podran sol·licitar fins al 21 d’octubre entitats locals, així com entitats jurídiques sense ànim de lucre que acrediten experiència mínima d’un any en la realització d’accions dirigides a l’acompanyament de persones desocupades.

Les dones destinatàries finals d’estes ajudes hauran d’estar donades d’alta en Labora i encara que es dirigisquen tant a l’àmbit rural com a l’urbà tenen com a objectiu preferent les que residisquen en municipis de menys de 5.000 habitants.

La resolució, publicada en el *Diari Oficial de la Generalitat Valenciana* (DOGV), arreplega un incentiu a la participació de 515 euros per a les dones participants que finalitzen l’itinerari que consta de 13 hores d’orientació i 66 hores de formació principalment orientades a competències digitals i de transició ecològica.

Les accions que es duran a terme seran d’informació, orientació, formació i acompanyament, i proporcionaran les ferramentes necessàries per a la realització d’una busca activa d’ocupació, de manera autònoma, així com la detecció i dinamització d’iniciatives d’emprenedoria i autoocupació, donant suport als qui participen per a traure el màxim profit al seu talent, així com per a afavorir la seua autonomia.

Els itineraris que les entitats organitzen, així com la cobertura de llocs de treball i la inserció professional, hauran d’estar referits a competències i ocupacions verdes i digitals, abastaran l’àmbit de les cures de llarga duració, la mamprenedoria i l’economia social, així com els relacionats amb energies renovables, tractament d’aigües i residus, aprofitaments forestals respectuosos amb el medi, economia circular, digitalització de servicis, activitats comercials en línia, tecnologia, desenrotllament local rural i sostenible que reforce la cohesió territorial, és a dir, la gestió del patrimoni, activitat turística, mamprenedoria i economia social amb dimensió local i verd, lligats als productes endògens, així com la cohesió social, això és, l’atenció de la dependència i intervenció amb col·lectius vulnerables.

Per al compliment d’este objectiu, cada entitat beneficiària haurà de centrar el 35 % dels itineraris que facen a competències i ocupació verdes i un altre 35% a competències i ocupacions digitals.

Fecha: 23/09/2024